Edan講經|考慮聘請專人管理後援會 感謝爵屎自發性撐自己
Edan(呂爵安)昨日(1日)推出新歌《油麻地莎士比亞》,跑完一場謝票場之後,Edan開live分享新歌歌詞背後嘅故事,而Wyman(黃偉文)亦有加入解說。而喺直播尾段,Edan亦有提到關於Fan Club嘅事宜。「其實Edan係可以唔講任何嘢,等人去處理,但點解我想講或希望講,因為我想同大家嘅交流係真實。」Edan認為新世代藝人唔需要太過完美、官腔,所以喺能夠講嘅情況之下,自己都喜歡同大家交流。
Edan認為fan club對藝人有一定重要性,所以今年初後援內閣離職後,Edan一直在尋求完善制度選出新Admin,其後決定以投票形式讓爵屎話事,而公司從旁協助。他又指自己因為太忙,所以經理人Yu才會幫手「睇住」,但當中涉及太多行政問題,所以大家都只能盡做。「老實講做Fan Club真係好難,有咁多唔同嘅意見、諗法⋯咁到發生咗隱瞞前Fan club嘅身份後,因為牽涉誠信問題, 都無情講。」
自後援會第二次解散後,眼見經理人Yu被指責把關不力,Edan曾在TG叫大家俾啲時間,又問「到底係想解決件事定純發洩?」直播中,Edan解釋是因為「見到好多指控係太無理,當你去攻擊我身邊嘅人,而佢係好好咁幫我嘅時候,我會覺得佢唔應該受呢種氣。佢明明無做,而你試圖去帶風向,想聚集一啲人去攻擊而達到你想要嘅效果,我會覺得如果唔出嚟stop,佢會真係咁發展。」 Edan強調由始至終只係見過元祖級Admin團隊5人,而他正式見第二屆Admin團隊時,是在《盜月者》謝票場,但對對方沒有任何印象,並以「其實都係態度問題」總結TG發文原因。
Edan表示至今仍在苦惱如何運作後援會,其中包埋聘請專人管理,但因為涉及太多問題,所以仍然需要一點時間。Edan亦十分感謝後援會真空期間,唔少爵屎自發性應援自己,但他亦提醒大家要量力而為。「如果有啲位置你做咗係唔開心,你不妨選另一方式或者退後少少,無謂追我哋搞到更唔開心。」而得知唔少爵屎擔心新歌無應援,Edan亦已問准公司,將在數日內向大家提供高清原圖以做應援宣傳。